b'\n_START_ARTICLE_\nAcetonas\n_START_SECTION_\nSavyb\xc4\x97s\n_START_PARAGRAPH_\nAcetonas 20\xc2\xb0C temperat\xc5\xabroje normaliomis s\xc4\x85lygomis yra lakus, specifinio kvapo bespalvis degus skystis._NEWLINE_Lydosi -95,4\xc2\xb0C, verda +56,5\xc2\xa0\xc2\xb0C temperat\xc5\xabroje. Tankis 819 kg/m\xc2\xb3._NEWLINE_Lengvai mai\xc5\xa1osi su vandeniu, etanoliu ir eteriais. Chemijos pramon\xc4\x97je jis naudojamas kaip tirpiklis._NEWLINE_Molekulin\xc4\x97 formul\xc4\x97 C\xe2\x82\x83H\xe2\x82\x86O_NEWLINE_Sutrumpinta strukt\xc5\xabrin\xc4\x97 formul\xc4\x97 CH\xe2\x82\x83-CO-CH\xe2\x82\x83\n_START_SECTION_\nPanaudojimas\n_START_PARAGRAPH_\nBuityje acetonas da\xc5\xbeniausiai naudojamas da\xc5\xbeams, klijams ir nag\xc5\xb3 lakui skiesti ar valyti._NEWLINE_Acetonas yra kai kuri\xc5\xb3 plastik\xc5\xb3, pluo\xc5\xa1t\xc5\xb3, vaist\xc5\xb3 ir kit\xc5\xb3 chemikal\xc5\xb3 gamybos proceso dalis. Viena svarbiausi\xc5\xb3 acetono panaudojimo sri\xc4\x8di\xc5\xb3 yra jo reakcija su fenoliu, kurios metu gaunamas bisfenolis A - viena svarbiausi\xc5\xb3 med\xc5\xbeiag\xc5\xb3 gaminant polikarbonatus, poliuretanus ir epoksidines dervas._NEWLINE_Acetonas naudojamas ir acetilenui perve\xc5\xbeti. Cisternos u\xc5\xbepildomos acetonu, \xc4\xaf kur\xc4\xaf po to leid\xc5\xbeiamas acetilenas. Tokiu b\xc5\xabdu viename litre acetono sutalpinama (i\xc5\xa1tirpinama) iki 250 litr\xc5\xb3 acetileno.\n_START_SECTION_\nPoveikis \xc5\xbemogaus sveikatai\n_START_PARAGRAPH_\nMa\xc5\xbei acetono kiekiai yra gaminami \xc5\xbemogaus organizme nat\xc5\xabraliai, daugiausiai perdirbant riebalus. Acetono kiekis gali padid\xc4\x97ti, jei \xc5\xbemogus serga diabetu. Taip pat acetonas, d\xc4\x97l savo tirpumo ir lakumo, gali nesunkiai patekti \xc4\xaf organizm\xc4\x85 per geriamus skys\xc4\x8dius ar \xc4\xafkvepiam\xc4\x85 or\xc4\x85. Yra apra\xc5\xa1yti apsinuodijimo acetonu atvejai,kai atsiranda priepuoliniai sindromai. Ta\xc4\x8diau, acetonas n\xc4\x97ra labai nuodingas. Tik santykinai didelis \xc4\xaf organizm\xc4\x85 patekusio acetono kiekis gali sukelti s\xc4\x85mon\xc4\x97s praradim\xc4\x85 arba mirt\xc4\xaf. Kita vertus, patek\xc4\x99s ant odos, jis sukelia suerzinim\xc4\x85 ir per\xc5\xa1t\xc4\x97jim\xc4\x85 bei gali pa\xc5\xbeeisti liaukas._NEWLINE_Eksperimentai su gyv\xc5\xabnais, kurie ilg\xc4\x85 laik\xc4\x85 buvo laikomi aplinkoje, kurioje nuolat kontaktuodavo su acetonu, parod\xc4\x97, jog inkst\xc5\xb3, kepen\xc5\xb3, nerv\xc5\xb3 pa\xc5\xbeeidim\xc5\xb3 skai\xc4\x8dius smarkiai i\xc5\xa1augdavo, taip pat padid\xc4\x97davo apsigimim\xc5\xb3 tikimyb\xc4\x97, o vyri\xc5\xa1kos lyties individai dalinai arba visi\xc5\xa1kai prarasdavo reprodukcinius sugeb\xc4\x97jimus. N\xc4\x97ra duomen\xc5\xb3, ar ilgalaikis acetono poveikis \xc5\xbemogui yra toks pats, kaip ir gyv\xc5\xabnams._NEWLINE_\xc4\xaedomu, kad acetonas, vartojamas itin ma\xc5\xbeomis doz\xc4\x97mis, veikia kaip antikonvulsantas gydant gyv\xc5\xabn\xc5\xb3 ligas, pana\xc5\xa1ias \xc4\xaf epilepsij\xc4\x85. Sp\xc4\x97jama, kad daug riebal\xc5\xb3 ir ma\xc5\xbeai angliavandeni\xc5\xb3 turinti ketogenetin\xc4\x97 dieta, naudojama kontroliuoti vaistams atspari\xc4\x85 vaik\xc5\xb3 epilepsij\xc4\x85, veikia d\xc4\x97l to, kad vienas i\xc5\xa1 jos rezultat\xc5\xb3 yra acetono koncentracijos smegenyse padid\xc4\x97jimas.'